
Regnskapsoppfølging per 30. september 2005 for Universitetet i Tromsø - internregnskapet

Innledning

Normalt orienterer universitetsdirektøren styret fire ganger årlig om regnskapsstatus for de enkelte fakultetene/enhetene ved Universitetet, inkludert status ved årsslutt. Formålet med disse regnskaps​oppfølgingene er å vise regnskapsmessig status i form av mer-/mindreforbruk så langt i år samt å sammenlike regnskapsmessig status med fakultetenes/enhetenes egne budsjetter (budsjettavvik). 

Regnskapsoppfølgingene per september, som her legges frem for styret, omfatter den bevilgnings​finansierte delen av virksomheten Med bevilgningsfinansiert virksomhet menes midler tildelt di​rekte over statsbudsjettet (i hovedsak midler over UFDs budsjettkapittel), salgsinntekter og andre inntekter. Det vil si at den eksternt finansierte virksomheten og Forskningsrådsfinansiert virksomhet er holdt utenfor. Utdanning.no og Norgesuniversitetet
 inngår heller ikke i tallene, og det samme gjelder øremerkede midler til utstyr til Teorifagbygget og tannlegestudiet. 

Fakultetene/enhetene er pålagt å budsjettere inntekter og utgifter per måned (periodisering), slik at det er mulig å sammenlikne budsjetterte tall med faktiske, regnskapsførte tall (budsjettavvik). 

Som vedlegg 1 følger oversikt over regnskapsførte og budsjetterte inntekter og utgifter per fakultet/ enhet ved utgangen av september. Tallene er foreløpige, da det fortsatt kan gjenstå enkelte regn​skapsposteringer på september måned
. 

Som vedlegg 2 følger oversikt over samlet av​satte midler (ubrukte midler
) ved inngangen til 2005, budsjet​tert mer-/mindreforbruk
 for året som helhet, og forventede samlede avsetninger (ubrukte midler) ved utgangen av 2005.

Universitetsdirektøren ba i august styrene ved fakultetene/enhetene om å foreta en gjennomgang av den økonomiske situasjonen med tanke revisjon av budsjettene. Vedlegg 2 viser både forventet mer-/mindreforbruk ved årsslutt i henhold til opprinnelig budsjett og tilsvarende for revidert budsjett. Budsjettallene i vedlegg 1 er basert på revidert budsjett.

Universitetet i Tromsø har et regnskapsmessig mindreforbruk ved utgangen av september på 62 millioner kroner (jf vedlegg 1).  Det budsjetterte mindreforbruket på dette tidspunktet er 55 millio​ner, det vil si at det er et avvik mellom budsjett og regnskap på 7 millioner kroner. Da avsetningen per 1.1.2005 er på 116 mill, og mindreforbruket så langt i år er på 62 mill, gir dette en akkumulert avsetning på 178 mill ved utgangen av september. Dette beløpet er sammenliknbart med beløpet på 190 mill som fremgår av note 15 (avsetninger for forpliktelser) under øvrig drift i sak S52-05 om tertialregnskapet. Dette viser at avsetningene er redusert noe fra august til september. Mindre​forbruk på denne tiden av året vil normalt være høyere enn ved årsslutt, da lønnskostnadene fordeler seg over året med omtrent 1/11 hver måned unntatt i juni
.  Fakultetene/enhetene har budsjettert med et samlet mindreforbruk ved 34 mill for året som helhet. Dette vil i så fall gi en akkumulert avsetning på 150 mill ved årsslutt (jf vedlegg 2).

Kommentarer til de enkelte fakultet/enheter

Universitetsdirektøren mottar hver måned rapport om den økonomiske situasjonen fra fakultetene/ enhetene. Nedenfor følger en sammenfatning av kommentarene fra de av fakultetene/enhetene som har avvik av betydning eller som har avsetninger av en viss størrelse. 

For hver enhet angis budsjettert mer-/mindreforbruk (revidert) og regnskapsført mer-/mindreforbruk ved utgangen av september, samt avvik mellom revidert budsjett og regnskap. De samme tallene fremgår også av kolonnene J,K og L i vedlegg 1. I kommentarene under refereres det også til bud​sjettert mer-/mindreforbruk som fremgår av vedlegg 2. 

Positivt avvik angir et lavere merforbruk/større mindreforbruk enn budsjettert.

Felles infrastruktur – Teknisk avdeling

	Revidert budsjett
	1,7 mill.

	Regnskap
	4,8 mill.

	Avvik
	3,1 mill.


Det forventes et betydelig større forbruk på årsbasis på posten energi enn opprinnelig budsjettert noe som til dels skyldes høyere priser, og dels at energiforbruket på Teorifagbygget blir høyere enn antatt. 2005 er første året med helårig drift av bygget. Overskridelsen på energi oppveies av et noe lavere forbruk på andre poster. 

Det betydelige mindreforbruket som det er budsjettert med ved årsslutt (vel 12 millioner, jf vedlegg 2), skyldes inntekter fra salg av personalboliger og andre eiendommer. Disse inntektene kan kun brukes til vedli​kehold og kjøp av bygg, herunder reinvestering i personalboliger. Samlet budsjette​res det med 24 mill i inntekt fra salg av personalboliger i 2005. 

Universitetets fellesutgifter

	Revidert budsjett
	÷ 9,1 mill.

	Regnskap
	÷ 7,1 mill.

	Avvik
	1,9 mill.


Avviket per september skyldes i hovedsak at utgifter er regnskapsført tidligere i året enn budsjettert (periodiseringsfeil). Samlet sett ventes det at fellesutgiftene vil komme ut med et merforbruk på 10–12 millioner ved års​slutt. Dette skyldes at det i den sentrale budsjettfordelingen for 2005 ble fordelt 12,5 mill. mer til fakultetene/enhetene enn Universitetet mot​tar i bevilgning over statsbudsjettet (overbudsjettering). Universitetet fikk i tillegg et generelt kutt i rammen ved behandlingen av revi​dert nasjonalbudsjett. Kuttet er på 1,08 mill. og tas i sin helhet på universitetet sentralt (felles​utgif​tene). 

Universitetsbiblioteket

	Revidert budsjett
	0,3 mill.

	Regnskap
	1,5 mill.

	Avvik
	1,2 mill.


Prosjektet Åpent publiseringsarkiv, som fikk egen bevilgning ved den sentrale budsjettfordelingen for 2005, er noe forsinket i forhold til opprinnelig tidsplan. Stillingene som bibliotekar og fagrefe​rent innen odontologi, som Universitetsbiblioteket fikk tildelt midler til ved budsjettfordelingen for 2005, står ledige og vil ikke bli besatt i løpet av året. Det blir derfor heller ikke foretatt litteraturkjøp på fagområdet. Universitetsbiblioteket har på denne bakgrunn revidert budsjettet og anslår nå et mindreforbruk ved årsslutt på 2,9 mill. 

Roald Amundsens senter for arktisk forskning

	Revidert budsjett
	÷ 0,1 mill.

	Regnskap
	1,2 mill.

	Avvik
	1,3 mill.


Amundsensenteret har et regnskapsmessig mindreforbruk på 1,2 mill kroner per september. Dette skyldes i hovedsak at det i senterets regnskap inngår midler som vil bli viderefordelt til samarbei​dende enheter/institusjoner knyttet til Arktisk universitet. Avviket per september skyldes i hovedsak at utbetalingene regnskapsføres senere i året enn budsjettert (periodiseringsfeil).

Det matematisk-naturvitenskapelige fakultet

	Revidert budsjett
	13,8 mill.

	Regnskap
	14,4 mill.

	Avvik
	0,5 mill.


Fakultetet budsjetterte opprinnelig med et merforbruk på 4,6 mill. ved årsslutt. Budsjettet er nå re​vidert, og fakultetet anslår nå et mindreforbruk på drøyt 9 mill. (jf vedlegg 2). Den store differansen skyldes flere forhold. Det var opprinnelig ikke budsjettert med tilleggsbevilgninger i løpet av året, mens man så langt har mottatt rundt 5 mill. (fordeling av rekrutteringsstillinger m.m.). Utgifter knyttet til det relativt nyoppstartede studietilbudet innen arktisk natur- og landbruk er lavere enn budsjettert. Lønnsutgiftene er gjennomgående budsjettert for høyt. Det er videre akkumulert midler på driftspostene (annuumspostene). Fakultetet har orientert universitetsdirektøren om at det vil iverksettes tiltak for å sikre bedre kvalitet i budsjettering i forbindelse med utarbeidelsen av 2006-budsjettet. 

Det juridiske fakultet

	Revidert budsjett
	0,8 mill.

	Regnskap
	2,0 mill.

	Avvik
	1,2 mill.


Fakultetet har to førstestillinger og fire stipendiatstillinger under tilsetning. Det var opprinnelig budsjettert med lønnsutgifter til enkelte av disse stillingene i 2005. Da det likevel ikke vil bli tilsatt i disse stillingene i år er budsjettet revidert (jf vedlegg 2). 

Det medisinske fakultet

	Revidert budsjett
	33,2 mill.

	Regnskap
	29,3 mill.

	Avvik
	÷ 3,9 mill.


Fakultetet hadde vel 33 millioner kroner i avsetninger fra 2004 (jf vedlegg 2).  Midlene var til dels knyttet opp i konkrete tiltak, som for eksempel omlegging av studieprogrammer i forbindelse med kvalitetsreformen, strategiske forskningsmidler og oppbygging av odontologistudiet. I tillegg kom avsetninger til rekrutteringsstillinger og generelt ubrukte driftsmidler. Fakultetet hadde planlagt at store deler av disse midlene skulle brukes i 2005, og budsjetterte derfor med et merforbruk på 19 millioner kroner. I det reviderte budsjettet anslår fakultetet imidlertid  mindreforbruk ved årsslutt på i størrelsesorden 25 mill (jf vedlegg 2). Til sammen vil fakultetet da ha ubrukte midler på om lag 58 mill. ved årsslutt.

Universitetsdirektøren ved personal- og økonomidirektøren har tatt opp spørsmål knyttet til mindre​forbruket i eget møte med dekan og direktør ved Det medisinske fakultet. Mindreforbruket ser sær​lig ut til å skyldes at det tar lang tid å iverksette vedtak internt på fakultetet. Fakultetsledelsen er innforstått med at avsetninger i denne størrelsesorden er uheldig, og er innstilt på å iverksette tiltak for at disse skal reduseres. 

Det humanistiske fakultet

	Revidert budsjett
	4,3 mill.

	Regnskap
	6,2 mill.

	Avvik
	1,9 mill.


Fakultetet har ikke tatt høyde for tilleggsbevilgninger i løpet av året, spesielt til rekrutteringsstil​linger, og hvor utgiftene påløper først senere. Det har også vært flere langtidssykemeldinger i re​krutteringsstillinger. I disse settes det ikke inn vikar. Dekningsbidragsinntektene er 1,2 mill. høyere enn budsjettert. På den annen side planlegger fakultetet en større opprustning på utstyrssiden i løpet av høsten. Opprinnelig budsjetterte fakultetet med et merforbruk på 2,5 mill. Budsjettet er nå revi​dert, og fakultetet anslår et mindreforbruk på 1 mill (jf vedlegg 2). 

Tromsø museum

	Revidert budsjett
	÷ 2,8 mill.

	Regnskap
	÷ 3,8 mill.

	Avvik
	÷ 1,0 mill.


Museet har budsjettert med et merforbruk på årsbasis på 3 millioner kroner. Etter universitetsdirek​tørens vurdering vil merforbruket bli større enn dette. TMU hadde 2,8 millioner i avsetninger ved årsskiftet. Dette innebærer at Museet vil få en negativ avsetning ved utgangen av året. En viderefø​ring av utgiftsnivået i 2005 vil medføre betydelige negative avsetninger de neste årene gitt gjel​dende bevilgningsnivå for Tromsø museum.

Universitetets senter for videre- og etterutdanning (U-vett)

	Revidert budsjett
	- 1,0 mill.

	Regnskap
	-1,6 mill.

	Avvik
	-0,6 mill.


Merforbruket per september skyldes blant annet akkumulert underskudd på eksternt finansiert pro​sjekter som er avregnet mot bevilgningsøkonomien. Senteret har videre foretatt en del større utstyr​sinvesteringer. U-vett budsjetterer med et merfor​bruk på 1,1 mill ved årsslutt. Dette er ikke drama​tisk sett i forhold til at U-Vett har avsetninger fra tidligere år.

Universitetsdirektørens vurdering

Som nevnt foran har Universitetet et samlet avvik mellom budsjett og regnskap per september på ca. 7 millioner kroner (jf. vedlegg 1). At avviket ikke er større, skyldes først og fremst at budsjet​tene nylig er revidert. 

Det reviderte budsjettet viser et forventet mindreforbruk ved årsslutt på 34 mill (jf vedlegg 2). Til sammenligning var det ved årets begynnelse budsjettert med et merforbruk på 28 mill (opprinnelig budsjett). At budsjett og planer må justeres i løpet av året ved en så vidt stor, kompleks og desent​ralisert virksomhet som Universitetet, er naturlig. Enkelte enheter har imidlertid måttet revidere budsjettene betydelig, noe som etter universitetsdirektørens vurdering må ses i sammenheng med manglende kvalitet i den opprinnelige budsjetteringen. Dette gjelder spesielt Med.fak., men også Mat.-nat.fak. Bedre budsjettmessig kontroll vil gi bedre grunnlag for beslutninger og en mer effek​tiv utnyttelse av ressursene. Det er flere årsaker til avvikene. Tradisjonelt har styrene ved fakulte​tene/enhetene hatt størst fokus på fordeling av bevilgningen mellom interne enheter og prosjekter, og mindre oppmerk​som​het rettet mot forbrukstidspunkt (periodiseringen) og budsjettering av andre typer inntekter enn be​vilgningen. Igangsetting og gjennomføring av nye aktiviteter/tiltak tar ofte lengre tid enn det man i utgangspunktet antar. 

Når det gjelder nivået på de samlede avsetningene, vil dette ligge på om lag 150 mill ved årets slutt for UiTø, dersom fakultetenes/enhetenes reviderte budsjetter legges til grunn (jf vedlegg 2). Dette vil i  så fall utgjøre en økning i de akkumulerte avsetningene på 34 mill i forhold til 1.1.2005. Det er verd og merke seg at inntekter fra salg av personalboliger og eiendom er budsjettert til ca 24 mill i 2004. Dette er inntekter som ikke inngår i Universitetets ordinære drift, og slike inntekter kan i hen​hold til departementets regelverk kun disponeres til kjøp og vedlikehold av bygg/boliger. Ses det bort fra inntekter fra salg av personalboliger, vil det budsjetterte mindreforbruket være på om lag 10 mill (34 mill minus 24 mill). Erfaringsmessig overvurderer fakultetene/enhetene utgiftene i bud​sjetteringssammenheng. Universitetsdirektøren antar derfor at mindreforbruket vil ligge 10 mill. høyere enn det som fakultetene/enhetene budsjetterer med. Det vil si at universitetsdirektøren anslår at de samlede avsetningene vil være på om lag 160 mill ved årsslutt. 

Nivået på de budsjettert akkumulerte avsetningene ved årets slutt er svært høyt. Dette må blant an​net ses i sammenheng med tildeling av 52 mill i kvalitetsreformmidler i løpet av perioden 2002-2004. Videre har Universitetet har hatt bevilgningsmessig uttelling som følge av økt studiepoengs​produksjon de senere årene. Dessuten vil Universitetet ha solgt personalboliger for i alt 40 mill kr i løpet av perioden 2003-2005 dersom det selges som budsjettert i 2005. Inntektene fra boligsalg har vært satt av til renovering og vedlikehold av bygg (spesielt med tanke på Realfagsbygget, der reno​veringsarbeidet er kostnadsberegnet til 50 mill), og inngått i de samlede avsetningene til dette for​målet. Disse avsetningen utgjorde 36 mill ved utgangen av 2004. Ut over dette må de akkumulerte avsetningene ses i sammenheng  en generell treghet i prosessen fra midler tildeles et fakultet, videre til beslutning om bruk av midlene tas og til personer tilsettes i stillinger (særlig vitenskapelige stil​linger). 

Etter universitetsdirektørens vurdering er det uheldig av både politiske og ressursutnyttelses hensyn at avsetningene har nådd et så vidt høyt nivå. Det kan blant annet gjøre det være vanskelig å be​grunne behovet for økt bevilgning i årene fremover. Avsetningene til vedlikehold og renovering kan lett begrunnes i forhold til de vedlikeholdsoppgaver Universitetet står foran. For øvrig er det gjort endringer i prosesser knyttet til den sentrale fordelingen/refordelingen av stipendiat- og postdoktor​stillinger til fakultetene, med sikte på å få bedre samsvar mellom tildelings- og tilsettingstidspunkt. Dette for å bidra til reduksjon i avsetninger til slike stillinger. Videre fordelte universitetsstyret for inneværende år 12,5 mill mer til fakultetene/enhetene enn det Universitetet fikk bevilget fra depar​tementet (overbudsjettering). Tanken er at en negativ avsetning (saldo) på en sentral konto, opp​veier avsetningene ved fakultetene/enhetene. Dette vil bidra til bedre økonomisk balanse i Univer​sitetets samlede økonomi. Universitetsdirektøren vil vurdere å foreslå ytterligere økning i overbudsjettert beløp, ut over 12,5 mill, ved budsjettfordelingen i desember. Ut over disse sentrale tiltakene vil fakultetene/enhetene selv måtte iverksette tiltak for å redusere avsetningsnivået. Dette gjelder særlig Med.fak. og Mat.-nat.fak. 

Innstilling til vedtak

Universitetsstyret tar fremlagte regnskapsoppfølging til orientering.

Tromsø, 13.10.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomi​direktør


2 vedlegg

� Universitetet har regnskapsførerfunksjon og arbeidsgiveransvar for disse enhetene. Begge har imidlertid øremerkede bevilgninger og egne styrer som oppnevnes av departementet. 


� De eventuelt gjenstående posteringene vil imidlertid ikke påvirke regnskapsresultatet i nevneverdig grad.


� Fakultetene/enhetene får beholde bevilgning som ikke er brukt i løpet av året. 


� Med merforbruk menes at utgifter er større enn inntekter, mens det med mindreforbruk menes at inntektene er større enn utgiftene. Mindreforbruk øker avsetningene, mens mindreforbruk reduserer tidligere års avsetninger. 





� I juni utbetales avsatte feriepenger, og lønnsutgiftene denne måneden er derfor minimale. 

